Malatinský, Tomáš, minister hospodárstva SR (2013-01-31):
Ďakujem pekne. Vážený pán poslanec, schválený bod č. 2 pozmeňujúceho návrhu poslanca pána Kondróta k návrhu zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene o doplnení niektorých zákonov v znení neskorších predpisov vypúšťa v § 3 ods. 4 písm. f) slová „ak podiel tepla dodaného na technologické účely je najviac 40 % z využiteľného tepla“. V prvom rade by som chcel poznamenať, že aj platné znenie zákona umožňovalo a umožňuje podporu doplatkom aj zdrojom s celkovým inštalovaným výkonom nad 10 megawattov, ktoré dodávajú teplo na technologické účely viac ako 40 percent. Ich podpora zodpovedá pomernému množstvu celkovej vyrobenej elektriny a počíta sa ako podiel 10 megawattov k celkovému inštalovanému výkonu. Zmenou uvedeného ustanovenia sa bude podporovať všetka elektrina vyrobená vysoko účinnou kombinovanou výrobou s celkovým inštalovaným výkonom zariadenia nad 10 megawattov bez ohľadu na to, či je teplo dodané na technologické účely, alebo na komunálne účely. Chcem však zdôrazniť, že podpora sa vzťahuje a aj sa bude vzťahovať na zariadenia výrobcu elektriny, kde celkový inštalovaný výkon nepresiahne 125 megawattov, resp. 200 megawattov, ak je elektrina vyrábaná vysoko účinnou kombinovanou výrobou a energetický podiel obnoviteľných zdrojov energie v palive je vyšší ako 20 percent. Uvedené ustanovenie vytvára predpoklady pre efektívnejšie využitie tepla z vysoko účinnej kombinovanej výroby elektriny a tepla, pretože sa vypúšťa podmienka stanovujúca minimálny podiel tepla dodávaného pre komunálnu sféru. Využitie tepla na rôzne účely nebude limitovať jeho využitie, resp. nebude bariérou jeho využitia. Tým sa otvára priestor pre podporu vyššieho využitia tepla pre priemysel z vysoko účinnej kombinovanej výroby. Vážený pán poslanec, pýtate sa, ktorých doteraz nepodporovaných výrobcov elektriny a tepla sa dotkne schválený bod 2. Odpovedám, že v súčasnosti sa zmena uvedeného ustanovenia nedotýka žiadneho doteraz nepodporovaného výrobcu vyrábajúceho elektrinu vysoko účinnou kombinovanou výrobou, nakoľko všetci výrobcovia už spĺňajú podmienku, ktorá bola uvedená vo vypustenom ustanovení, t. j. že dodávajú viac ako 60 % tepla do komunálnej sféry. Musíme však mať na zreteli aj skutočnosť, že spotreba tepla v komunálnej sfére klesá, a to či už z dôvodov zatepľovania, realizáciou racionalizačných opatrení, alebo otepľovania ovzdušia. Je preto logické, že v budúcnosti nie je žiaduce, aby sa stavali nové zdroje len pre komunálnu sféru, ktoré by vypustenú podmienku spĺňali, ale efektívne sa využil už jestvujúci výrobný potenciál. Schválená zmena však vytvára niektorým zdrojom po rekonštrukcii alebo modernizácii možnosť využiť podporu všetkej vyrobenej elektriny. Vzhľadom na to, že o ich rekonštrukcii a modernizácii rozhodujú vlastníci zdrojov, nie je možné ich dnes konkrétne určiť. Ak aj vykonajú rekonštrukciu, a to s preukázateľným znaleckým posudkom doloženým technologickým zhodnotením zariadenia, tak výška ich doplatku bude závisieť od výšky nákladov na rekonštrukciu a od výšky investičných nákladov na obstaranie novej porovnateľnej technologickej časti zariadenia tak, aby bol schválený bod č. 3 poslanca pána Kondróta. To znamená, že doplatok bude znížený v závislosti od vynaložených investičných nákladov na rekonštrukciu alebo modernizáciu technologickej časti zariadenia výrobcu elektriny. Vážený pán poslanec, pýtate sa na sumárnu ročnú výšku doplatku. Ako som už povedal, vzhľadom na to, že dnes sa nedá konkrétne určiť, ktoré zdroje budú rekonštruované, nie je možné uviesť ani sumárnu ročnú výšku doplatku. V tejto veci by som chcel tiež upozorniť, že doplatkom je rozdiel medzi tzv. výkupnou cenou elektriny určenou Úradom pre reguláciu sieťových odvetví a cenou elektriny na straty, pričom cena elektriny na straty, aj keď ju stanovuje Úrad pre reguláciu sieťových odvetví, sa odvíja od trhovej ceny. Ako som uviedol, cenová regulácia a určovanie cien je plne v kompetencii Úradu pre reguláciu sieťových odvetví. Preto aj na otázku týkajúcu sa výšky cien a tým aj doplatkov a výšky tarify za prevádzkovanie sústavy ako jednej z regulovaných zložiek ceny je najkompetentnejší odpovedať Úrad pre reguláciu sieťových odvetví. Na základe uvedeného, ako aj na základe konzultácií s Úradom pre reguláciu sieťových odvetví pri príprave navrhovanej zmeny je možné konštatovať, že predmetná zmena a jej dopad sa v súčasnosti nijako negatívne nepremietne do cien koncových odberateľov, či už domácností, alebo firiem. Naopak, zmeny prijaté schválením celej novely zákona č. 309/2009 Z. z. majú cieľ využiť možné nástroje na elimináciu zvyšovania cien elektriny, resp. na možnosť ich zníženia. Pán predsedajúci, skončil som.